पाएं अपने शहर की ताज़ा ख़बरें और फ्री ई-पेपरडाउनलोड करें
मुंबई. राज्य सरकार ने एसिड हमले की शिकार हुई प्रीति राठी के परिजनों को दो लाख रुपए की आर्थिक मदद देने की घोषणा की है। साथ ही मामले की जांच सीबीआई को सौंपने का आश्वासन दिया है। प्रीति के पिता व चाचा ने शनिवार को राज्य के गृहमंत्री आरआर पाटील से मुलाकात की। इस दौरान राष्ट्रीय महिला आयोग की सदस्य निर्मला सावंच प्रभावलकर भी मौजूद थी। इस दौरान प्रीति के परिजनों ने कहा कि यदि सरकार इस मामले की जांच सीबीआई को नहीं सौंपेगी तो हम प्रीति का शव नहीं लेंगे।
भास्कर से बातचीत के दौरान प्रीति के चाचा समशेर सिंह राठी ने कहा कि हम मामले की मौजूदा जांच से खुश नहीं है।पहले स्थानीय पुलिस ने मामले की जांच की लेकिन कुछ नहीं हुआ। इसके बाद मामले की जांच जीआरपी क्राइम ब्रांच को सौंपी गई। आरोपी अब तक पुलिस की गिरफ्त में नहीं आया है।
हमारी मांग है कि इस मामले की जांच सीबीआई को सौंपी जाए। ताकी हमारी बेटी पर एसिड से हमला कर उसकी जीवन समाप्त करने वाले सलाखों के पीछे पहुंच सके। समशेर ने बताया कि मंत्री ने सोमवार को सीबीआई जांच के संबंध में फैसला लेने का आश्वासन दिया है। लिहाजा अब हम प्रीति का शव लेकर सोमवार की सुबह फ्लाइट से दिल्ली रवाना होंगे। इस दौरान पाटील ने प्रीति के परिवारजनों के प्रति सहानूभूति व्यक्त करते हुए दो लाख रुपए की आर्थिक मदद देने की घोषणा की। यह राशि मुख्यमंत्री राहतकोष से दी जाएगी। गौरतलब है कि दो मई को बांद्रा स्टेशन के बाहर एसिड हमले की शिकार हुई प्रीति की शुक्रवार को बांबे अस्पताल में मौत हो गई थी।
दिल्ली निवासी प्रीति नौ सेना के अस्पताल में नर्स की नौकरी ज्वाइन करने के लिए मुंबई आई थी। जैसे ही वह बांद्रा स्टेशन के बाहर आई तो एक अज्ञात युवक ने उस पर एसिड फेंक दिया। घटना के तुंरत बाद इलाज के लिए उसे मसीना अस्पताल में भर्ती कराया गया था। इसके बाद उसे 18 मई को बांबे अस्पताल शिफ्ट कर दिया गया था। जहां नौ डाक्टरों की एक टीम उसका इलाज कर रही थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn